Къэбэрдей-Балъкъэрым и Iэтащхьэм и къалэнхэр пIалъэкIэ зыгъэзащIэр Тэрч щIыналъэм щыIащ
КIуэкIуэ Казбек лэжьыгъэ IуэхукIэ иджыблагъэ Тэрч районым щыIащ икIи а муниципальнэ щIыналъэм и Iэтащхьэ Дадэ МуIэедрэ абырэ тепсэлъыхьащ социально-экономикэ зыужьыныгъэм пыщIа Iуэхухэм.
Псом япэу ар кIуащ Налмэс Iэмэпсымэхэр щащI заводым. Абы и лэжьапIэ IэнатIэхэр къызэхикIухьа нэужь, республикэм и УнафэщIыр предприятэм и лэжьакIуэхэм яхуэзащ икIи мы IуэхущIапIэр зыхэт гугъуехьхэр дэгъэкIынымкIэ щыIэ хэкIыпIэхэм тепсэлъыхьащ.
Апхуэдэу КъБР-м и Iэтащхьэм и къалэнхэр пIалъэкIэ зыгъэзащIэр Дей къуажэм дэт сабий спорт школым щыIащ, Щэнхабзэм-кIэ унэр зэрызэрагъэпэщыжым щыгъуазэ зищIащ. Иджыпсту а IуэхущIапIэм и кIуэцIри и щIыбри зехьэн яухащ, бжэ-щхьэгъубжэхэр зэрахъуэкIащ, котельнэр зэрагъэпэщыжащ. НэгъуэщIу жыпIэмэ, къапэщыт лэжьыгъэ псоми я процент 70 хуэдизыр зэфIэкIащ. Республикэм и унафэщIым абы щылажьэхэм гу лъаригъэтащ ЩэнхабзэмкIэ унэр зыхуей хуэзэу зэрагъэпэщыжын икIи ягъэува пIалъэм ирихьэлIэу къызэIуахыжын зэрыхуейм.
КIуэкIуэ Казбек къуажэм щыпсэу нэхъыжьхэм щепсалъэм къыхагъэщащ мы жылагъуэм къыпэзыкIухь автомобиль гъуэгу щIын хуейуэ къызэралъытэр, къуажапщэ лъэныкъуэр тэмэму псыкIэ къызэгъэпэща зэрымыхъур. Абы къыхэкIыу къуажапщэм псы зрикIуэ бжьамийхэр щIэуэ щаукъуэдиинущ.
КъБР-м и Iэтащхьэм и къалэнхэр пIалъэкIэ зыгъэзащIэр апхуэдэу Плановскэ къуажэм ЩэнхабзэмкIэ и унэмрэ курыт еджапIэ №1-мрэ еплъащ, Тэрч къалэм къигъэзэжа нэужь зэрылажьэ щыгъынхэр щад «БТК групп» акционер зэгухьэныгъэм и дэрбзэр фабрикэм щыIащ. Иджыпсту абы цIыху 525-рэ щолажьэ, ауэ мыгувэу абыхэм я бжыгъэр 700-м нагъэсыну я мурадщ.
КъБР-м и Iэтащхьэмрэ Правительствэмрэ я прес-IуэхущIапIэ.
